**Tehnike intervjuvanja žrtev spolnega nasilja**

(Povzeto po Mednarodnem protokolu o dokumentiranju in preiskovanju spolnega nasilja v oboroženih spopadih[[1]](#footnote-1))

**Psihološka priprava**

Uporaba ustreznih tehnik, komuniciranja in odnosa med razgovorom bo predstavljala ključne elemente, zaradi katerih se bo sogovornica počutila spoštovano in opolnomočeno, in za ustvarjanje varnega prostora, v katerem se preživela oseba/priča v postopku zagotavljanja informacij ne počuti neprijetno. Zato je potrebno upoštevati sledeče:

**1. Bodite zelo preudarni in pazite, kako se postavljajo vprašanja.**

• Preživelega/pričo je potrebno spodbujati, da pove svojo zgodbo in poda informacije na način, ki ga izbere sama, še preden se zastavijo posebna vprašanja o dejanju spolnega nasilja. Z drugimi besedami, naj vam povedo, kaj imajo v mislih v tem trenutku.

• Ne postavljajte vprašanj, ki vodijo v določene odgovore.

• Kadarkoli je to mogoče, uporabite lastne besede osebe, da se prepričate, da ste razumeli - in po potrebi prosite za pojasnilo. Nikoli ne spremenite besed, ki jih je uporabila oseba, npr. če je rekla »to so mi naredili«, ne spremenite v »bila sem posiljena«.

• Vedno vprašajte »Kako veste« ali »Kako ste pomislili na to«.

• Po potrebi postavite dodatna vprašanja za podporo, okrepitev ali razširitev podane izjave.

• Nikoli ne pomagajte preživelim/pričam pri iskanju besed za odgovore na vprašanja ali priklic dejstev v spomin.

• Nikoli ne predpostavljajte dejstev. Na primer, tudi če je 50 preživelih oseb/prič identificiralo kraj, kjer je potekal dogodek, nikoli ne predvidevajte, da bo tudi 51. oseba navedla isto lokacijo. Zastavite vsa vprašanja vsem preživelim.

• Nikoli ne silite priče v spominjanje podrobnosti, ki se jih najprej ni mogla spomniti (to lahko povzroči resne posledice).

• Bodite posebno previdni pri zaključku razgovora, še posebej, če je preživeli/priča vznemirjena ali se zapre vase. Poskušajte zaključiti pogovor šele, ko se preživeli/priča počuti relativno varno.

**2. Naj bo vaše vedenje do preživele osebe/priče spoštljivo in naj jo opolnomoči.**

* Preživeli/priča morajo biti za vas pomembnejši kot podatki, ki jih iščete.
* Sedite na ravni oči preživelega/priče ali nižje.
* Ves čas omogočajte preživelemu/priči, da se strinja ali ne strinja, odzove ali ne odzove, da postavlja vprašanja ali ponavlja odgovore, tolikokrat kot želi, ter da prekine ali nadaljuje intervju.
* Ne pozabite, da informirano soglasje predstavlja proces: nenehno zagotavljajte informacije, ki bodo sogovornici omogočile sprejemanje v polnosti informiranih odločitev pred, med in po inetrvjuju. Če niste prepričani, da je oseba razumela informacije, ki jih posredujete, jo prosite, naj vam jih pojasni s svojimi besedami.
* Izražajte spoštovanje, ne pomilovanja.
* Vedno bodite vljudni, spoštljivi in ​​pozorni. Bodite posebej pozorni na kulturna pričakovanja glede vašega vedenja, družbenega statusa, vloge in posebnih značilnosti osebe, ki jo intervjuvate.
* Bodite profesionalni. Pazite, da med intervjujem ne dajete vtisa presojanja, neodobravanja ali nezaupanja, vključno s telesno govorico ali obrazno mimiko.
* Bodite fleksibilni glede časa (poskrbite, da boste imeli dovolj časa za razgovor) in bodite potrpežljivi s preživelim/pričo, medtem ko podaja odgovore na vaša vprašanja.

**3. Ničesar ne obljubljajte. Zavedajte se, da se obljube lahko poda tudi implicitno s potrditvijo ali če ne podate popolne razlage. Ne obljubljajte (bodisi z besedami bodisi z molkom):**

* Popolne zaupnosti. Zaupnost je etično načelo, ki zahteva varovanje informacij, ki so zbrane v postopku razgovora. Vsi člani ekipe morajo razumeti in udejanjati načelo zaupnosti in se torej ne pogovarjati o podrobnostih primerov s prijatelji, družino in drugimi osebami izven ekipe. Preživelim/pričam je treba v celoti in jasno razložiti pogoje in omejitve zaupnosti, vključno z razliko med praktičnimi ukrepi za ohranitev zaupnosti in nezmožnostjo varovanja zaupnosti kot pravne pravice.
* Pomoči z nudenjem katerihkoli storitev.
* Pravičnosti (doseganja pravice).
* Zaščite njih ali njihove družine.
* Da se boste vrnili in se znova srečali z njimi – lahko privolite v še eno srečanje, a bodite jasni, da to ni zagotovljeno.

**4. Premislite o jeziku, ki ga uporabljate pri obravnavanju preživelega/priče.**

* Govorite jasno in podajte pojasnila, če preživela oseba/priča ne razume vprašanj.
* Intervjuvarji in tolmači bi morali sodelovati pri oblikovanju seznama besed in evfemizmov, ki jih bodo verjetno uporabljali preživeli/priče, da bi opisale spolno nasilje in spolne organe.

**5. Zavedajte se, da se bodo preživeli/priče obnašali in odzivali na različne načine, ko bodo pripovedovali ali obnavljali svojo zgodbo. Ne obstaja le »en način«, kako se obnašati. Ne predpostavljajte, da se bo preživela oseba/priča obnašala ali odzvala na določen način.**

* Preživeli/priče se lahko znajdejo v stiski, se težko izražajo ali se razburijo in zaprejo vase.
* Preživeli/priče lahko postanejo jezne, defenzivne, vznemirjene, zavračajo odgovore na določena vprašanja ali na dolgo govorijo o podrobnostih, ki so navidezno nepomembne.
* Preživeli/priče so lahko mirne, pripravljene, jasne, in so se sposobne spomniti in natančno popisati vse dogodke in okoliščine, ki obkrožajo dejanje.
* Preživeli/priče imajo lahko težave pri spominjanju manjših podrobnosti in lahko se spremeni zaporedje dogodkov. Ni neposredne povezave med travmo in verodostojnostjo – niti spominom. Travma vsako osebo prizadane drugače; ničesar ne predpostavljajte.
* Pojasnite preživelim osebam/pričam, da se lahko odločijo, da kadar koli prekinejo pogovor, če se počutijo neprijetno ali v stiski.

**6. Ne sklepajte česar koli od naštetega:**

* Preživeli/priča se bo sramoval\_a.
* Ne bo se želel\_a pogovarjati.
* Zelo je ranljiv\_a.
* Travmatiziran\_a je.
* Njegova/njena travma bo vplivala na njegovo/njeno verodostojnost.
* Ženske, ki so preživele/priče, se bodo želele pogovoriti samo z ženskimi preiskovalkami, moški preživeli/priče pa bodo želeli govoriti le z moškimi preiskovalci. Vendar pa je, če je ta možnost na voljo, vedno treba vprašati, kakšna je preferenca preživelega/priče.
* Spolno nasilje je bilo z njihovega stališča »najhujši« del njihovih izkušenj.
* Ima telesne poškodbe.

**7. Beleženje intervju informacij**

Pri razgovoru s preživelimi osebami/pričami in ob beleženju, poskrbite, da boste storili vsaj naslednje:

* Vključite čim več osebnih podatkov.
* Pripombe, misli in analizo intervjuvarja hranite ločeno od zapiskov iz intervjuja.
* Zapiske delajte v prvi osebi, kot govori preživeli/priča.
* Ne povzemajte ali krajšajte ali brišite delov podatkov o preživeli osebi/priči.
* Pred zaključkom pogovora še enkrat preberite izjavo preživeli osebi/priči.
* Čeprav to terja čas, je ključnega pomena, da so informacije, ki ste jih dobili od priče, čim bolj natančne.
* Zabeležite vse druge dokaze, ki vam jih da preživeli/priča – fotografije ali druge dokumente.
* Druge podatke o preživeli osebi/priči hranite ločeno – varnost, življenjske razmere, zdravstvene težave ali druga vprašanja v zvezi s preživelo osebo/pričo.
1. https://assets.publishing.service.gov.uk/government/uploads/system/uploads/attachment\_data/file/319054/PSVI\_protocol\_web.pdf [↑](#footnote-ref-1)